5 Barutisi ba maaka ba dirisa mekgwa efe? Mekgwa e ba e dirisang e supa gore ba boferefere. Batlhanogi ba “kukunela ba . . . tlisa” dikgopolo tse di sa siamang. Fela jaaka batho ba ba tsenyang dilo tse di seng kafa molaong mo nageng, ba ruta batho dikgopolo tsa bone tsa botlhanogi ka tsela e e bofitlha. Mme fela jaaka motho yo o kgonang go kwala makwalo a maaka, batlhanogi ba dirisa “mafoko a tsietso” kgotsa dipolelo tsa maaka go leka go dira gore batho ba akanye gore dikgopolo tsa bone tse ba itlhametseng tsone di boammaaruri. Ba anamisa ‘dithuto tse di tsietsang,’ ‘ba sokamisa Dikwalo’ gore di tsamaisane le dikgopolo tsa bone. (2 Pet. 2:1, 3, 13; 3:16) Go bonala sentle gore batlhanogi ga ba re batlele sepe se se molemo. Go ba latela go ka re ntsha mo tseleng e e isang kwa botshelong jo bo sa khutleng.